# Garan ar Briz (An Uhel)

Oberennoù damheñvel pe handelvoù all zo ivez, gwelout Garan ar Briz.
| ◄ Mari Kelenn | Garan ar Briz | Ar vinorezik (gwes kenta) ► |
Mar plij ganec’h a selaoufet
Ur werz a zo newez-zavet ;
 Ur werz a zo newez-zavet,
Da C’haran ar Briz ez eo gret.
 Arru eo ’r mandat a neve,
Rigouruz a-beurz ar roue,
 Da lakad tenna d’ar billet,
Choas ’r c’horfou gwella ar wazed,
 ’Dalek ann oad a dric’houec’h vloas,
Beteg ’nn oad a dri-ugent vloas.
 Personn Cavan a lavare
En he gador pa sermone :
 — Orsa eta holl, Cavaniz,
Ur c’hezlo trist en ho iliz !
 Korf ha mado ’z omp d’ar roue,
Hag hon ine ’zo da Doue.
 Warc’hoas ama c’hui em gavo,
Wit-oc’h holl me oferrinio ;
 Wit-oc’h holl me oferrinio,
Ganec’h d’ Lannuon me’ ielo. —
Kriz vije ’r galon na oelje
En Lannuon nep a vije,
 O welet Cavan ha Ploubezr,
Asambles o tiskenn en ker.
 Ann taol a dek-heur ’zo skoët,
Parouz Ploubezr a zo galwet ;
 Parouz Ploubezr a zo galwet ;
Gant hini na eo digwezet.
 Parouz Cavan a deuz tennet,
Gant Garan ar Briz eo digwet.
 Garanik ar Briz a oele,
Na gave den hen konzolje ;
 Na gave den hen konzolje,
Met he baeron, hennez a ree.
— Tawet, Garan, na oelet ket,
Ur re-bennag a renk monet. —
 — Me n’ rojenn forz wit partian,
Penamet ma mamm-baour ’zo klan ;
 ’Ma seiz miz ’zo war hi gwele,
Na deuz kristenn nemet-on me. —
Garan ar Briz a lavare
Er ger d’he vamm, pa arrue :
 — Savet, mamm baour euz a-lec’h-ze,
Ma rinn ur wes c’hoas ho kwele. —
 — Pe c’hui ’zo skuiz euz ma c’hlenved,
Pe c’hui ’zo skuiz euz ma gwelet ? —
 — O tenna d’ar billet ’on bet,
Soudart ’wit Cavan ’z on digwet ! —
 Ar vroegik paour a lavare
D’hi mab Garan eno neuze :
 — Ma mabik paour, em gonzolet,
Ur re bennag a renk monet. —
 Pa oant ho daou o teplori,
Teuas he gabitenn en ti :
 — Hastet, Garan, em breparet,
D’ Wengamp fenoz vo red monet. —
 Garan ar Briz, pa ’n euz klewet,
E-meaz ann ti ’zo sortiet ;
 ’Nn or war he vamm ’n euz alc’houezet,
Da di ar person ez eo et :
 — Dalet, gouarnerez, alc’houez ma mamm,
M’ho ped da gaout ann-ez-hi soign,
 Ha laret d’ann aotro person
Hi rekommandi en hi bron ;
 Hi rekommandi ’n ofer-bred, Ma ielo ann dut d’hi gwelet. —
 — Lakit ho alc’houez lec’h m’ karfet,
Lec’h m’hen po laket hen kavfet. —
 Euz ’r presbitor ’n euz kimiadet, D’ann iliz kerkent ez eo et.
 — Aotro sant Garan, ma faëron,
Grit ewit-on un donezon :
 Lakit ho kleïer d’ zoon kanvo
D’am mammik paour, pa vo maro ;
Kanvo d’ann noz ha d’ar beure,
Ha karillon war ar c’hreiz-de !
 Ha grit ma klewinn ann-ez-he
Hag a veen pemp-kant lew out-he ! —
Garan ar Briz a lavare
En kreiz ann arme, un de oe :
 — Arretet, kabitenn, ’r penned,
Kleïer Cavan am euz klewet ! —
 — Penaos a klewfes ann-ez-he,
Ha te pemp-kant lew dioud-he ? —
 — Laket ho troad war ma hini,
Hag ho c’hlewfet kerkoulz ha me. —
 He droad war h’ hini ’n euz laket,
Kleïer Cavan hen euz klewet.
 He gabitenn a lavare
Da C’haran ’r Briz eno neuze :
 — Me ’skriv did Garan, da gonje,
Da vonet d’ar ger da vale. —
Garan ar Briz a lavare,
’Tal feunteuniou Cavan p’arrue :
 — Petra ’zo a-newez ama,
Ma soon ar c’hleïer er giz-ma ? —
 — Tri de ha ter nozwez a zo
E maint noz-de o soon kanvo ;
 E maint noz-de o soon kanvo, Hep kristenn ganet war ho zro !
 Kanvo d’ann noz ha d’ar beure,
Ha karillon war ar c’hreiz-dé ! —
 Garan ar Briz a lavare,
Prennestr gwele he vamm pa dremene :
 — O Doue ! marw eo ma mamm-me,
Pa n’ ’ma hi fenn ’n prennestr hi gwele ;
 Pa n’hi gwelann ’n prennestr hi gwele,
’Welet a be-duz arrijenn-me. —
 Garan ar Briz a lavare,
’N presbitor Cavan p’arrue :
 — Roët d’in-me ma alc’houezo. —
— Lec’h poa ho laket c’hui ho c’havo. —
Garan ar Briz, pa ’n euz klewet,
’N he alc’houezou a zo kroget ;
 ’N he alc’houezou ez e kroget,
’Nn or war he vamm ’n euz digorret.
 Oa he vamm-baour war leur-an-ti,
Peder gwerc’hes hi lienni ;
 Peder gwerc’hes hi lienni,
Peder sierj koar dira-z-hi.
 Daou bok d’he vamm hen euz roët,
Ha war ar plaz ez e marwet.
 Emaint ho daou war ar varw-skaonv,
Doue d’ bardono ann anaoun !
 Emaint en palez ann Drindet,
Graz d’imb da vont di d’ho gwelet !
Kanet gant Mari-Job Kerival, matez en Kerarborn. — 1848.